Райнер Мария Рилке
VI.Царстваща роза, на древните хора в ръцете…

Превод от немски: Петър Велчев, 1979

chitanka.info

Царстваща роза[1], на древните хора в ръцете

беше ти чаша с простичък ръб.

Ала за нас си едно безконечно цвете,

някакъв съд неизчерпаем и скъп.

Дреха връз дреха облякло, разкошно изглежда

тялото, изваяно само с лъчи;

но отрицание, бягство от всяка одежда

в крехките ти листенца личи.

От векове ни зове този твой аромат,

сякаш с най-нежните от имената.

И, като слава, във въздуха е разлят.

Как се нарича, не знаем, само гадаем.

Може би туй е споменът на душата

и в часове на молитва ще го познаем.

1922

[1] „Античната роза е била обикновена шипка, червена и жълта, с цветовете, които се появяват в пламъка. Тя цъфти тук, във Вале, в някои градини.“ (Из писмата на Рилке.) Вж. също бел. към „Чашата с розите“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.